Jong rugbyspeler se dood skok almal | Netwerk24
Jong rugbyspeler se dood skok almal
Deur Tamsyn Jantjies 07 Februarie 2020 07:34
Wyle Bradlyn LewisFoto:
Die gemeenskap van Tulbagh is in rou gedompel ná die dood van 'n jong rugbyspeler.
Bradlyn Lewis (20) was amper drie weke in die hospitaal nadat hy in 'n fratsongeluk ernstige beserings opgedoen het. Hy is Vrydag 10 Januarie in die Tygerberg-hospitaal opgeneem.
"Hy was in 'n koma. Die dokters het hom later uit die koma gebring, maar hy het nie gereageer of selfs sy oë oopgemaak nie," vertel sy tante, Esmeralda Fienies.
Hy is Donderdag 30 Januarie oorlede. Volgens Fienies het hy breinskade opgedoen en sy longe het platgeval. Die familie wou nie uitbrei oor die aard van die ongeluk nie.
Sy vertel hoe Lewis al van skooldae af 'n kranige sportman was. Hy het ná skool by die Tulbagh-rugbyklub aangesluit en sy afrigter, Greg Louw, kan nie uitgepraat raak oor hoe 'n belowende speler hy was nie.
"Al woord om vir Chucky te beskryf, is 'dinamies'. Hy was alles wat jy in 'n jong rugby­speler wou hê. Toe hy by ons aangesluit het, het hy in die derde span begin, maar na drie wedstryde het ek hom na die eerste span geskuif waar hy vleuel gespeel het.
"Al ons toeskouers het later geweet wie Bradlyn Lewis is en ek is seker hy het grotendeels bygedra tot die groei in ons ondersteuning die laaste paar jaar. Hy was net só goed," sê Louw.
Terselfdertyd met 'n emosionele stemtoon onthou die afrigter die man agter die speler.
"Hy was 'n vrolike mens. Al was hy maar net 20 jaar oud kan ek met sekerheid sê hy het sy lewe voluit gelewe. Hy was soos 'n kind in ons huis en was almal in Tulbagh se kind."
Fienies vertel verder dat hy 'n goeie geaardheid gehad het.
"Hy is regtig 'n mensemens. Hy was 'n go getter en het nooit stilgesit nie. Bradlyn het diep in alma se harte gekruip."
. 'n Begrafnisdiens word Sondag 9 Februarie beplan met 'n diens by Nuwestraat 38 om 13:00 en 'n kerkdiens in die VGK in Ryk Tulbaghstraat om 14:00.